CELEX: 32015D1960
Language: hu
Date: 2015-10-29 00:00:00
Title: A Bizottság (EU) 2015/1960 végrehajtási határozata (2015. október 29.) az üzemi és kereskedelmi szabályzatok és az iránymutatások kidolgozásához szükséges éves prioritási listák 2016-ra történő létrehozásáról (EGT-vonatkozású szöveg)

30.10.2015   
            
            
               HU
            
            
               Az Európai Unió Hivatalos Lapja
            
            
               L 284/187
            
         A BIZOTTSÁG (EU) 2015/1960 VÉGREHAJTÁSI HATÁROZATA
   (2015. október 29.)
   az üzemi és kereskedelmi szabályzatok és az iránymutatások kidolgozásához szükséges éves prioritási listák 2016-ra történő létrehozásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a villamos energia határokon keresztül történő kereskedelme esetén alkalmazandó hálózati hozzáférési feltételekről és az 1228/2003/EK rendelet hatályon kívül helyezéséről szóló, 2009. július 13-i 714/2009/EK európai parlamenti és tanácsi rendeletre (1) (a továbbiakban: „a villamos energiáról szóló rendelet”) és különösen annak 6. cikke (1) bekezdésére,
   tekintettel a földgázszállító hálózatokhoz való hozzáférés feltételeiről és az 1775/2005/EK rendelet hatályon kívül helyezéséről szóló, 2009. július 13-i 715/2009/EK európai parlamenti és tanácsi rendeletre (2) (a továbbiakban: „a földgázról szóló rendelet”) és különösen annak 6. cikke (1) bekezdésére,
   mivel:
   
               (1)
            
            
               Az üzemi és kereskedelmi szabályzatok és iránymutatások kidolgozása és érvényre juttatása olyan intézkedés, melynek végrehajtása nagy jelentőséggel bír a belső energiapiac teljes integrációja szempontjából. A harmadik energiaügyi csomag (3) intézményi keretet hozott létre az üzemi és kereskedelmi szabályzatok kidolgozásához azzal a céllal, hogy – ahol szükséges – harmonizálja az elektromos- és gázhálózatot irányító műszaki, üzemeltetési és piaci szabályokat. E célból az Energiaszabályozók Együttműködési Ügynöksége (a továbbiakban: „ACER”), az Átvitelirendszer-üzemeltetők Európai Hálózata (a továbbiakban: „ENTSO-k”) és a Bizottság szorosan együttműködnek az üzemi és kereskedelmi szabályzatok kidolgozásában érintett minden féllel.
            
         
               (2)
            
            
               A villamos energiáról szóló rendelet és a földgázról szóló rendelet 8. cikkének (6) bekezdése határozza meg azon területeket, amelyekre vonatkozóan üzemi és kereskedelmi szabályzatokat lehet kidolgozni. Az üzemi és kereskedelmi szabályzatok kidolgozásának lehetősége ellenére a Bizottság dönthet úgy, hogy a villamos energiáról szóló rendelet 18. cikkének (1), (2) és (3) bekezdésében, valamint a földgázról szóló rendelet 23. cikkének (1) bekezdésében meghatározott területekre vonatkozóan iránymutatásokat dolgoz ki. A villamos energiáról szóló rendelet és a földgázról szóló rendelet 6. cikke (1) bekezdésének megfelelően a Bizottságnak éves prioritási listát kell összeállítania azokról a területekről, amelyekre az üzemi és kereskedelmi szabályzatok kidolgozásának ki kell terjednie.
            
         
               (3)
            
            
               A földgáz tekintetében a szűkületkezelési eljárásokra, kapacitásallokációs mechanizmusokra, az egyensúlyozásra, valamint az interoperabilitásra és adatcserére vonatkozóan az elmúlt három évben már elfogadtak és közzétettek harmonizált szabályokat. A villamos energia tekintetében a kapacitásallokációs mechanizmusokra és a szűkületkezelési eljárásokra vonatkozóan már 2015 júliusában elfogadtak és közzétettek harmonizált szabályokat.
            
         
               (4)
            
            
               A nyilvános konzultáció (4) során az érintett felek többsége támogatta a már megkezdett munkák prioritási rendjének megállapítását, és hangsúlyozta az elfogadott üzemi és kereskedelmi szabályzatok és iránymutatások megfelelő és jól összehangolt végrehajtásának jelentőségét, melynek során biztosított az érintett felek strukturált bevonása.
            
         
               (5)
            
            
               Figyelembe véve az érintett felek válaszait és tekintettel a belső energiapiac teljes integrációjához szükséges különböző intézkedésekre, valamint arra, hogy az üzemi és kereskedelmi szabályzatok és iránymutatások végrehajtásához jelentős erőforrásokra van szükség valamennyi érintett fél – köztük az Európai Bizottság, az ACER, az ENTSO-k és más érdekelt felek – részéről, a prioritási listára nem vettek fel újabb területeket. Hogy a H-gáz minőségére vonatkozó következő CEN-szabványt integrálni lehessen az interoperabilitásra és adatcserére vonatkozó üzemi és kereskedelmi szabályzatba, annak módosítása felvételre került a gázra vonatkozó 2016. évi prioritási listára. A hálózati csatlakozás termelőegységeket érintő követelményeire vonatkozó harmonizált szabályok ismét felvételre kerültek a villamos energiára vonatkozó 2016. évi prioritási listára, mivel ezen üzemi és kereskedelmi szabályzat elfogadására 2016 elején fog sor kerülni,
            
         ELFOGADTA EZT A HATÁROZATOT:
   1. cikk
   Ez a határozat létrehozza az elektromos- és gázhálózatokra vonatkozó üzemi és kereskedelmi szabályzatok és iránymutatások kidolgozásához szükséges éves prioritási listákat a 2016. évre.
   2. cikk
   Az elektromos energiára vonatkozó harmonizált szabályok kidolgozásával kapcsolatos 2016-os éves prioritási lista a következő:
   
               —
            
            
               a hálózati csatlakozás szabályai:
               
                           —
                        
                        
                           a termelőegységekre alkalmazandó hálózati csatlakozási szabályok (az elfogadási eljárás továbbvitele a Bizottság által a bizottság 2015. évi szavazása után),
                        
                     
                           —
                        
                        
                           a felhasználók kapcsolódása (az elfogadási eljárás továbbvitele a Bizottság által a bizottság 2015. évi szavazása után),
                        
                     
                           —
                        
                        
                           a nagyfeszültségű egyenáram-átviteli rendszerek csatlakozására vonatkozó szabályok (az elfogadási eljárás továbbvitele a Bizottság által a bizottság 2015. évi szavazása után),
                        
                     
         
               —
            
            
               a rendszerüzemeltetőkre vonatkozó szabályok (az elfogadási eljárás továbbvitele a Bizottság által a bizottság 2015. évi szavazása után),
            
         
               —
            
            
               a hosszabb távú (határidős) kapacitásfelosztásra vonatkozó szabályok (az elfogadási eljárás továbbvitele a Bizottság által a bizottság 2015. évi szavazása után),
            
         
               —
            
            
               egyensúlyozási szabályok, ideértve a tartalékenergiára vonatkozó hálózati szabályokat (a bizottsági elfogadás szakasza),
            
         
               —
            
            
               a veszélyhelyzetekre és a helyreállításra vonatkozó szabályok (az üzemi és kereskedelmi szabályzat véglegesítése és a bizottsági elfogadás megkezdése),
            
         
               —
            
            
               a szállítási díjak összehangolt rendszerére vonatkozó szabályok (az ACER-nek a hatáskör meghatározására irányuló tevékenységétől és az energiapiac szerkezetére vonatkozó kezdeményezés részeként hozott döntések eredményeitől függően az ACER keret jellegű iránymutatást készít).
            
         3. cikk
   A gázra vonatkozó harmonizált szabályok kidolgozásával kapcsolatos 2016-os éves prioritási lista a következő:
   
               —
            
            
               a szállítási díjak összehangolt rendszerére vonatkozó szabályok (az elfogadási eljárás megkezdése a Bizottság által),
            
         
               —
            
            
               az „újonnan épített” gázszállítási kapacitás felosztásának európai szintű piaci alapú megközelítésére vonatkozó szabályok (a bizottsági elfogadás megkezdése).
            
         
               —
            
            
               a H-gáz minőségére vonatkozó következő CEN-szabvánnyal kapcsolatos szabályok (az interoperabilitásra és adatcserére vonatkozó üzemi és kereskedelmi szabályzat módosítástervezetének benyújtása és a bizottsági elfogadás megkezdése).
            
         4. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2015. október 29-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 211., 2009.8.14., 15. o.
   
   
      (2)  HL L 211., 2009.8.14., 36. o.
   
   
      (3)  A harmadik energiaügyi csomag a következőkből áll: a 2009/72/EK európai parlamenti és tanácsi irányelv (HL L 211., 2009.8.14., 55. o.), a 2009/73/EK európai parlamenti és tanácsi irányelv (HL L 211., 2009.8.14., 94. o.), a 2003/55/EK európai parlamenti és tanácsi irányelv, a 714/2009/EK rendelet, a 715/2009/EK rendelet és a 713/2009/EK európai parlamenti és tanácsi rendelet (HL L 211., 2009.8.14., 1. o.).
   
      (4)  A konzultációra adott válaszok az alábbi weboldalon találhatók: http://ec.europa.eu/energy/en/consultations/consultation-establishment-annual-priority-lists-development-network-codes-and